KOMISSION DELEGOITU ASETUS (EU) 2022/545,

annettu 26 päivänä tammikuuta 2022,

Euroopan parlamentin ja neuvoston asetuksen (EU) 2019/2144 täydentämisestä vahvistamalla tyyppihyväksyttäessä moottoriajoneuvoja onnettomuustietotallentimien osalta ja tyyppihyväksyttäessä näitä järjestelmiä erillisinä teknisinä yksiköinä sovellettavia erityisiä testausmenettelyjä ja teknisiä vaatimuksia koskevat yksityiskohtaiset säännöt sekä kyseisen asetuksen liitteen II muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon moottoriajoneuvojen ja niiden perävaunujen sekä näihin ajoneuvoihin tarkoitettujen järjestelmien, komponenttien ja erillisten teknisten yksiköiden tyyppihyväksyntävaatimuksista niiden yleisen turvallisuuden ja ajoneuvon matkustajien ja loukkaantumiselle alttiiden tienkäyttäjien suojelun osalta, Euroopan parlamentin ja neuvoston asetuksen (EU) 2018/858 muuttamisesta ja Euroopan parlamentin ja neuvoston asetusten (EY) N:o 78/2009, (EY) N:o 79/2009 ja (EY) N:o 661/2009 sekä komission asetusten (EY) N:o 631/2009, (EU) N:o 406/2010, (EU) N:o 672/2010, (EU) N:o 1003/2010, (EU) N:o 1005/2010, (EU) N:o 1008/2010, (EU) N:o 1009/2010, (EU) N:o 19/2011, (EU) N:o 109/2011, (EU) N:o 458/2011, (EU) N:o 65/2012, (EU) N:o 130/2012, (EU) N:o 347/2012, (EU) N:o 351/2012, (EU) N:o 1230/2012 ja (EU) 2015/166 kumoamisesta 27 päivänä marraskuuta 2019 annetun Euroopan parlamentin ja neuvoston asetuksen (EU) 2019/2144 (1) ja erityisesti sen 4 artiklan 6 kohdan ja 6 artiklan 6 kohdan,

sekä katsoo seuraavaa:

(1) Asetuksessa (EU) 2019/2144 säädetään yleinen velvoite, jonka mukaan moottoriajoneuvot on varustettava tietyillä kehittyneillä ajoneuvojärjestelmillä. Kyseisen asetuksen liitteessä II olisi lueteltava vaatimukset, jotka koskevat moottoriajoneuvojen tyyppihyväksyntää niiden onnettomuustietotallentimien osalta ja näiden järjestelmien tyyppihyväksyntää erillisinä teknisinä yksiköinä. Näitä vaatimuksia on tarpeen täydentää vahvistamalla yksityiskohtaiset yhdenmukaistetut säännöt, joita sovelletaan tällaista tyyppihyväksyntää koskeviin erityisiin testausmenettelyihin ja teknisiin vaatimuksiin.

(2) Tässä asetuksessa vahvistetut tekniset vaatimukset ja testausmenettelyt koskevat luokkien M1 ja N1 moottoriajoneuvoja niiden asetuksessa (EU) 2019/2144 esitettyjen sovellettavien päivämäärien mukaisesti, joista alkaen EU-tyyppihyväksyntä on evättävä kyseisten ajoneuvoluokkien osalta.

(3) Asetuksen (EU) 2019/2144 3 artiklan 13 kohdan mukaisesti onnettomuustietotallennin on järjestelmä, joka on suunniteltu yksinomaan tallentamaan ja varastoimaan kriittisiä törmäykseen liittyviä parametreja ja tietoja vähän ennen törmäystä, sen aikana ja välittömästi sen jälkeen ja jonka tarkoitus on saada tarkempia ja perusteellisia onnettomuustietoja, joita jäsenvaltiot voivat käyttää liikenneturvallisuusanalyysien tekemiseen ja tiettyjen toimenpiteiden vaikuttavuuden arvioimiseen.

(4) Testausmenettelyihin ja yksityiskohtaisiin teknisiin vaatimuksiin, jotka koskevat ajoneuvotyyppien tyyppihyväksyntää onnettomuustietotallentimien osalta, sovelletaan E-säännön nro 160 (2) määräyksiä. Kyseinen E-sääntö olisi sen vuoksi lisättävä asetuksen (EU) 2019/2144 4 artiklan 5 kohdassa ja 5 artiklan 3 kohdassa tarkoitettuun sovellettavien vaatimusten luetteloon.

(5) E-sääntö nro 160 sisältää vaatimukset, jotka koskevat onnettomuustietotallentimien kirjaamia tietoelementtejä ja kyseisten tietojen muotoa, tietojen keruuta, kirjaamista ja ajoneuvoon tallentamista koskevia vaatimuksia sekä suorituskykyä törmäystestissä ja törmäyskestävyyttä koskevia vaatimuksia.

(6) Kaikkia E-säännön nro 160 muutossarjassa 01 (3) vahvistettuja teknisiä vaatimuksia sovelletaan asetuksen (EU) 2019/2144 liitteessä II vahvistetuista päivämääristä alkaen, sanotun kuitenkaan rajoittamatta unionin kansainvälisten velvoitteiden noudattamista.

(7) Sen varmistamiseksi, että ajoneuvojen valmistajat toteuttavat asianmukaiset toimenpiteet varmistaakseen, että onnettomuustietotallentimen tiedot suojataan muuntelulta ja onnettomuustietotallentimen tiedot asetetaan saataville standardoidun liitännän kautta, ja että kyseiset tiedot voidaan anonymisoida, kyseisiä vaatimuksia olisi täydennettävä tiedonhakua, tietosuojaa ja tietoturvaa koskevilla lisävaatimuksilla.

(8) Sen varmistamiseksi, että onnettomuustietotallentimen kirjaamat tiedot pysyvät anonymisoituina, valmistajat olisi velvoitettava toteuttamaan asianmukaiset toimenpiteet, joilla estetään kyseisten tietojen ilmoittaminen tai hakeminen yhdessä luonnolliseen henkilöön liittyvien tietojen kanssa.

(9) Ajoneuvojen valmistajien olisi annettava asiaankuuluville osapuolille komission delegoidulla säädöksellä tietoja siitä, miten onnettomuustietotallentimen tiedot ovat saatavilla ja miten niitä haetaan ja tulkitaan, kunnes käytössä ovat standardoidut yhteyskäytännöt tapahtumatietoihin pääsyä ja niiden hakua varten.

(10) Onnettomuustietotallentimen oikea toimintatila sekä sen asianmukainen toiminta ja ohjelmiston eheys olisi tarkistettava ajoneuvojen määräaikaiskatsastuksilla.

(11) Asetuksen (EU) 2019/2144 liitteessä II oleva vaatimusten luettelon sisältävä taulukko ei sisällä viittauksia onnettomuustietotallentimia koskeviin säädöksiin. Sen vuoksi kyseiseen liitteeseen on tarpeen lisätä viittaus tähän asetukseen ja E-sääntöön nro 160.

(12) Asetuksen (EU) 2019/2144 4 artiklan 2 kohdassa tarkoitettua E-sääntöjen luetteloa, joka on kyseisen asetuksen liitteessä I, olisi muutettava sisällyttämällä siihen viittaus E-säännön nro 160 muutossarjaan 01.

(13) Sen vuoksi asetusta (EU) 2019/2144 olisi muutettava.

(14) Tämän asetuksen säännökset liittyvät läheisesti toisiinsa, koska kyseisissä säännöksissä vahvistetaan säännöt, jotka koskevat moottoriajoneuvojen tyyppihyväksyntään niiden onnettomuustietotallentimien osalta ja onnettomuustietotallentimien tyyppihyväksyntään erillisinä teknisinä yksiköinä sovellettavia teknisiä vaatimuksia. Tässä asetuksessa vahvistettujen sääntöjen vuoksi asetuksen (EU) 2019/2144 liitteeseen II on tarpeen lisätä viittaus tähän asetukseen, E-sääntöön nro 160 ja E-säännön nro 160 muutossarjaan 01. Sen vuoksi nämä säännökset tulisi antaa yhdessä ja samassa delegoidussa asetuksessa.

(15) Koska asetuksen (EU) 2019/2144 vaatimuksia, jotka koskevat luokkien M1 ja N1 ajoneuvojen onnettomuustietotallentimia, on määrä soveltaa 6 päivästä heinäkuuta 2022, tätä asetusta olisi sovellettava samasta päivästä,

ON HYVÄKSYNYT TÄMÄN ASETUKSEN:

1 artikla Soveltamisala Tätä asetusta sovelletaan Euroopan parlamentin ja neuvoston asetuksen (EU) 2018/858 (4) 4 artiklassa määriteltyihin luokkien M1 ja N1 ajoneuvoihin.

2 artikla Sovellettavat tekniset vaatimukset 1. Ajoneuvon onnettomuustietotallenninjärjestelmän on täytettävä tekniset vaatimukset, jotka on asetettu a) E-säännössä nro 160 ja b) tämän asetuksen 3, 4 ja 5 artiklassa. 2. Onnettomuustietotallentimen tyyppihyväksyntä erillisenä teknisenä yksikkönä edellyttää, että erillinen tekninen yksikkö täyttää myös E-säännön nro 160 5.3 (johdantokappale), 5.3.3, 5.3.4, 5.3.5 ja 5.5 kohdassa asetetut vaatimukset. 3. Jos moottoriajoneuvo on varustettu erillisenä teknisenä yksikkönä tyyppihyväksytyllä onnettomuustietotallentimella, ajoneuvon ja sen onnettomuustietotallentimen on täytettävä tämän artiklan 1 kohdassa tarkoitetut tekniset vaatimukset. E-säännön nro 160 5 kohdan osalta niiden on kuitenkin täytettävä kyseisen säännön 5.1, 5.2, 5.3.1, 5.3.2 ja 5.4 kohdassa asetetut vaatimukset.

3 artikla Tietoturva 1. Onnettomuustietotallentimen kirjaamat ja tallentamat törmäykseen liittyvät tiedot on suojattava muuntelulta noudattamalla E-säännön nro 155 (5) alkuperäisen version tai sen myöhempien muutossarjojen asiaankuuluvia teknisiä vaatimuksia ja siirtymämääräyksiä. 2. Onnettomuustietotallentimelle tehdyt ohjelmistopäivitykset on suojattava niin, että kohtuullisella tavalla estetään niiden muuttaminen ja virheelliset päivitykset.

4 artikla Tiedonhaku 1. Onnettomuustietotallentimen kirjaamien törmäykseen liittyvien tietojen on oltava haettavissa sarjaportista standardoidun dataliittimen kautta asetuksen (EU) 2018/858 liitteessä X olevassa 2.9 kohdassa tarkoitetulla tavalla. Jos sarjaportti ei enää toimi törmäyksen jälkeen, tietojen on oltava haettavissa suoralla yhteydellä onnettomuustietotallentimeen. 2. Ajoneuvon valmistajan on annettava tyyppihyväksyntäviranomaiselle ja tyyppihyväksyntäviranomaisen pyynnöstä kaikille halukkaille komponenttien, vianmääritykseen käytettävien työkalujen tai testilaitteiden valmistajille tai korjaamoille tiedot siitä, miten tapahtumatiedot ovat saatavilla, haettavissa ja tulkittavissa. 3. Ajoneuvot ja niiden onnettomuustietotallentimet on suunniteltava siten, että tiedonhakutyökalu mahdollistaa tapahtumaraporttien laatimisen, jotka sisältävät seuraavat tietoelementit: a) kaikki E-säännössä nro 160 edellytetyt pakolliset tietoelementit; b) onnettomuustietotallentimen sisältävän ajoneuvon tarkka ajoneuvotyyppi, variantti ja versio (mukaan lukien asennetut aktiiviset turvajärjestelmät ja onnettomuuksia ehkäisevät järjestelmät). Edellä b alakohdassa tarkoitettujen tietojen on oltava saatavilla myös E-säännön nro 160 5.4.3 kohdassa tarkoitetun törmäystestin päättyessä. 4. Onnettomuustietotallentimen kirjaamat tiedot eivät saa olla haettavissa sellaisten liitäntöjen kautta, joihin voi päästä ilman ajoneuvon lukituksen avaamista tai työkalujen käyttöä, tai langattomiin yhteyksiin tarkoitettujen ajoneuvon liitäntöjen kautta. 5. Onnettomuustietotallentimen tietojen, jotka on asetettu saataville 1 kohdan mukaisesti, on täytettävä seuraavat vaatimukset: a) niiden on oltava koneellisesti luettavassa muodossa; b) ne eivät saa sisältää tietoja, joiden perusteella kyseiset tiedot voidaan yhdistää luonnolliseen henkilöön, eikä niitä saa asettaa saataville yhdessä luonnolliseen henkilöön liittyvien tietojen kanssa.

5 artikla Katsastusta koskevat vaatimukset Ajoneuvojen määräaikaiskatsastuksia varten on voitava todentaa seuraavat onnettomuustietotallentimen ominaisuudet: 1) Järjestelmän oikea toimintatila: Tarkkaillaan vikaantumisvaroitussignaalin tilaa virran kytkemisen ja mahdollisten lampputestausten jälkeen. Jos vikaantumisvaroitussignaali näkyy yhteisellä alueella (alueella, jolla voidaan näyttää kaksi tai useampia tietoja tai symboleja mutta ei samanaikaisesti), on ennen vikaantumisvaroitussignaalin tarkastamista selvitettävä, että yhteinen alue on toiminnassa. 2) Järjestelmän oikea toiminta ja ohjelmiston eheys: Käytetään ajoneuvon sähköistä liitäntää, kuten Euroopan parlamentin ja neuvoston direktiivin 2014/45/EU (6) liitteessä III olevan I osan 14 kohdassa tarkoitettua liitäntää, jos ajoneuvon tekniset ominaisuudet sen sallivat ja tarvittavat tiedot ovat saatavilla. Valmistajien on asetettava ajoneuvon sähköisen liitännän käyttöä koskevat tiedot saataville komission täytäntöönpanoasetuksen (EU) 2019/621 (7) 6 artiklan mukaisesti.

6 artikla E-säännön nro 160 mukaisia hyväksyntiä koskevat väliaikaiset säännökset 1. Kansallisten viranomaisten on 6 päivästä heinäkuuta 2022 alkaen evättävä EU-tyyppihyväksyntä tai kansallinen tyyppihyväksyntä uusilta ajoneuvotyypeiltä onnettomuustietotallentimiin liittyvistä syistä, jos kyseiset ajoneuvotyypit eivät ole tämän asetuksen ja E-säännön nro 160 muutossarjan 01 teknisten vaatimusten mukaisia. Kansallisten viranomaisten on kuitenkin hyväksyttävä EU:n ulkopuolella myönnetyt E-säännön nro 160 mukaiset hyväksynnät vaihtoehtona E-säännön nro 160 muutossarjan 01 mukaiselle hyväksynnälle tämän säännön mukaisen EU-hyväksynnän myöntämistä varten 1 päivään heinäkuuta 2024 saakka. 2. Kansallisten viranomaisten on 6 päivästä heinäkuuta 2024 alkaen kiellettävä uusien ajoneuvojen rekisteröinti, myynti ja käyttöönotto onnettomuustietotallentimiin liittyvistä syistä, jos kyseiset ajoneuvot eivät ole tämän asetuksen ja E-säännön nro 160 muutossarjan 01 teknisten vaatimusten mukaisia, koska tällaisten ajoneuvojen vaatimustenmukaisuustodistukset eivät ole enää voimassa. Kansallisten viranomaisten on kuitenkin hyväksyttävä EU:n ulkopuolella myönnetyt E-säännön nro 160 mukaiset hyväksynnät vaihtoehtona E-säännön nro 160 muutossarjan 01 mukaiselle hyväksynnälle kyseisen ajoneuvon asetuksen (EU) 2018/858 48, 49 ja 50 artiklan mukaista rekisteröintiä, myyntiä ja käyttöönottoa varten 1 päivään heinäkuuta 2026 saakka.

7 artikla Asetuksen (EU) 2019/2144 muuttaminen Muutetaan asetuksen (EU) 2019/2144 liitteet I ja II tämän asetuksen liitteen mukaisesti.

8 artikla Voimaantulo ja soveltamispäivä Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 6 päivästä heinäkuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä tammikuuta 2022. Komission puolesta Puheenjohtaja Ursula VON DER LEYEN

(1) EUVL L 325, 16.12.2019, s. 1.

(2) E-sääntö nro 160 – Yhdenmukaiset vaatimukset, jotka koskevat moottoriajoneuvojen hyväksyntää onnettomuustietotallentimen osalta (EUVL L 221, 21.6.2021, s. 15); E-sääntö nro 160 – Yhdenmukaiset vaatimukset, jotka koskevat moottoriajoneuvojen hyväksyntää onnettomuustietotallentimen osalta [2021/1215], muutossarja 01 (EUVL L 265, 26.7.2021, s. 3).

(3) E-sääntö nro 160 – Yhdenmukaiset vaatimukset, jotka koskevat moottoriajoneuvojen hyväksyntää onnettomuustietotallentimen osalta [2021/1215], muutossarja 01 (EUVL L 265, 26.7.2021, s. 3).

(4) Euroopan parlamentin ja neuvoston asetus (EU) 2018/858, annettu 30 päivänä toukokuuta 2018, moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, komponenttien ja erillisten teknisten yksiköiden hyväksynnästä ja markkinavalvonnasta, asetusten (EY) N:o 715/2007 ja (EY) N:o 595/2009 muuttamisesta sekä direktiivin 2007/46/EY kumoamisesta (EUVL L 151, 14.6.2018, s. 1).

(5) E-sääntö nro 155 – Yhdenmukaiset vaatimukset, jotka koskevat ajoneuvojen hyväksyntää kyberturvallisuuden ja sen hallintajärjestelmän osalta [2021/387] (EUVL L 82, 9.3.2021, s. 30).

(6) Euroopan parlamentin ja neuvoston direktiivi 2014/45/EU, annettu 3 päivänä huhtikuuta 2014, moottoriajoneuvojen ja niiden perävaunujen määräaikaiskatsastuksista sekä direktiivin 2009/40/EY kumoamisesta (EUVL L 127, 29.4.2014, s. 51).

(7) Komission täytäntöönpanoasetus (EU) 2019/621, annettu 17 päivänä huhtikuuta 2019, katsastettavien kohteiden katsastamiseksi tarvittavista teknisistä tiedoista, suositeltavien testausmenetelmien käytöstä sekä asiaankuuluvien teknisten tietojen muotoa ja niiden saatavuutta koskevien tietojen saatavuuteen sovellettavien yksityiskohtaisten sääntöjen vahvistamisesta (EUVL L 108, 23.4.2019, s. 5).